Ψήφισμα του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου

της 28ης Ιουνίου 2001

για την προαγωγή της πρωτοβουλίας, του επιχειρηματικού πνεύματος και της δημιουργικότητας των νέων: από τον αποκλεισμό στη χειραφέτηση

(2001/C 196/02)

I

ΤΟ ΣΥΜΒΟΥΛΙΟ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

ΕΧΟΝΤΑΣ ΥΠΟΨΗ τα ακόλουθα:

1. Η συνθήκη για την ίδρυση της Ευρωπαϊκής Κοινότητας προβλέπει δράση της Κοινότητας με στόχο να ενθαρρυνθεί η ανάπτυξη των ανταλλαγών νέων καθώς και οργανωτών κοινωνικομορφωτικών δραστηριοτήτων.

2. Στην Κοινότητα έχει ανατεθεί, μεταξύ άλλων, η αποστολή να προάγει την αρμονική, ισόρροπη και βιώσιμη ανάπτυξη των οικονομικών δραστηριοτήτων, υψηλό επίπεδο αποσχόλησης και κοινωνικής προστασίας, καθώς και την άνοδο του βιοτικού επιπέδου και της ποιότητας ζωής.

3. Η προώθηση της απασχόλησης, η βελτίωση των συνθηκών διαβίωσης και εργασίας, καθώς και η καταπολέμηση του κοινωνικού αποκλεισμού αναφέρονται, μεταξύ των ειδικών στόχων των κοινωνικών διατάξεων της συνθήκης.

4. Η απόφαση αριθ. 1031/2000/ΕΚ του Ευρωπαϊκού Κοινοβουλίου και του Συμβουλίου, της 13ης Απριλίου 2000(1), θέσπισε το πρόγραμμα κοινοτικής δράσης "Νεολαία". Ένας από τους στόχους του κοινού αυτού προγράμματος είναι να ενθαρρυνθεί η πρωτοβουλία, το επιχειρηματικό πνεύμα και η δημιουργικότητα των νέων προκειμένου να αναλάβουν ενεργό ρόλο στην κοινωνία.

5. Στις 9 Νοεμβρίου 2000, το Συμβούλιο και οι αντιπρόσωποι των κυβερνήσεων των κρατών μελών, συνελθόντες στα πλαίσια του Συμβουλίου, εξέδωσαν ψήφισμα σχετικά με την κοινωνική ένταξη των νέων(2).

6. Στις 8 Φεβρουαρίου 1999, το Συμβούλιο και οι υπουργοί Νεότητας, συνελθόντες στα πλαίσια του Συμβουλίου, εξέδωσαν ψήφισμα για την συμμετοχή των νέων(3), με το οποίο δίνεται έμφαση στη συμμετοχή των νέων σε θεσμούς της κοινωνικής, πολιτικής, πολιτιστικής και οικονομικής ζωής.

7. Το Ευρωπαϊκο Κοινοβούλιο, με ψήφισμά του σχετικά με μια πολιτική νεότητας για την Ευρώπη, που ενέκρινε στις 9 Μαρτίου 1999(4), προτρέπει τα κράτη μέλη και την Επιτροπή να ενεργήσουν ταχέως για την επικύρωση των κεκτημένων μέσω της άτυπης μάθησης γνώσεων, και να εξασφαλίσουν την αναγνώρισή της στην αγορά εργασίας.

8. Τα συμπεράσματα της Προεδρίας της συνόδου του Ευρωπαϊκού Συμβουλίου της Λισσαβόνας, της 23ης και 24ης Μαρτίου 2000, έθεσαν στόχο να λάβουν τα κράτη μέλη, συμφωνα με τις συνταγματικές τους διατάξεις, καθώς και το Συμβούλιο και η Επιτροπή, τα απαιτούμενα μέτρα στο χώρο των αρμοδιοτήτων τους για να αναπτυχθεί, μεταξύ άλλων, κοινή ευρωπαϊκη μορφή βιογραφικών σημειωμάτων, η οποία θα πρέπει να χρησιμοποιείται προαιρετικώς, ώστε να διευκολύνεται η κινητικότητα, μέσω αξιολόγησης των κεκτημένων γνώσεων, τόσο από τα ιδρύματα εκπαίδευσης και κατάρτισης όσο και από τους εργοδότες. Η επίτευξη του στόχου προτεραιότητας της κινητικότητας θα βασίζεται ειδικότερα στο σχέδιο δράσης για την κινητικότητα, το οποίο εγκρίθηκε από τους αρχηγούς κρατών ή κυβερνήσεων στο Ευρωπαϊκό της Νίκαιας καθώς και στο σχέδιο σύστασης περί της ενδοκοινοτικής κινητικότητας των σπουδαστών, των επιμορφωνόμενων ατόμων, των εθελοντών, των εκπαιδευτικών και των εκπαιδευτών το οποίο, σύμφωνα με τα συμπεράσματα του Ευρωπαϊκού Συμβουλίου της Στοκχόλμης πρόκειται να εκδοθεί μέχρι τον Ιούνιο 2001.

9. Με το υπόμνημα σχετικά με τη διά βίου μάθηση που υπέβαλε η Επιτροπή στο Συμβούλιο (Παιδεία/Νεότητα) της 9ης Νοεμβρίου 2000, προτείνεται η διαβούλευση με όλους τους σχετικούς δημόσιους και ιδιωτικούς παράγοντες για έξι κύρια θέματα συμπεριλαμβανομένης της άτυπης μάθησης και της ανάγκης για μεγαλύτερη επένδυση στους ανθρώπινους πόρους.

10. Με την απόφασή του 2000/819/ΕΚ, της 20ής Δεκεμβρίου 2000(5), το Συμβούλιο θέσπισε ένα πολυετές πρόγραμμα για τις επιχειρήσεις και την επιχειρηματικότητα, και συγκεκριμένα για τις μικρές και μεσαίες επιχειρήσεις (2001 έως 2005).

11. Τα συμπεράσματα της συνόδου του Ευρωπαϊκού Συμβουλίου της Λισσαβόνας, στις 23 και 24 Μαρτίου 2000, αναφέρουν το επιχειρηματικό πνεύμα ως μία από τις πέντε βασικές δεξιότητες που θα πρέπει να παρέχει η διά βίου μάθηση.

12. Η απόφαση 2001/63/ΕΚ του Συμβουλίου, της 19ης Ιανουαρίου 2001, για τις κατευθυντήριες γραμμές της πολιτικής απασχόλησης των κρατών μελών για το 2001(6), θεωρεί την ανάπτυξη του επιχειρηματικού πνεύματος και τη δημιουργία θέσεων απασχόλησης ως ένα από τους τέσσερις άξονες,

ΚΑΤΑ ΣΥΝΕΠΕΙΑ:

II

13. ΕΧΟΥΝ ΤΗ ΓΝΩΜΗ ότι η πρωτοβουλία, το επιχειρηματικό πνεύμα και η δημιουργικότητα των νέων συνιστούν βασικό πόρο, ο οποίος θα πρέπει να προωθείται καλύτερα σε διάφορες σφαίρες της κοινωνίας, για την ανάπτυξη ιδίων προσωπικών και κοινωνικών δεξιοτήτων· ταυτόχρονα αποτελούν σημαντική προϋπόθεση για την επίτευξη του στρατηγικού στόχου της Ένωσης να καταστεί η ανταγωνιστικότερη και δυναμικότερη οικονομία της γνώσης ανά την υφήλιο, ικανή για βιώσιμη οικονομική ανάπτυξη, με περισσότερες και καλύτερες ευκαιρίες εξεύρεσης εργασίας και μεγαλύτερη κοινωνική συνοχή.

14. ΕΚΦΡΑΖΟΥΝ ΤΗΝ ΙΚΑΝΟΠΟΙΗΣΗ ΤΟΥΣ στα πλαίσια αυτά για την έμφαση που δίνεται με τα συμπεράσματα του Ευρωπαϊκού Συμβουλίου της Λισσαβόνας στη δια βίου μάθηση ως βασικό συστατικό του ευρωπαϊκού κοινωνικού προτύπου.

15. ΥΠΟΓΡΑΜΜΙΖΟΥΝ τη σημασία της πρωτοβουλίας και της δημιουργικότητας των ίδιων των νέων στην καταπολέμηση του ρατσισμού, της ξενοφοβίας και της μισαλλοδοξίας.

16. ΥΠΟΓΡΑΜΜΙΖΟΥΝ τη σημασία της πρωτοβουλίας, του επιχειρηματικού πνεύματος και της δημιουργικότητας των νέων, όσον αφορά την ικανότητα πρόληψης του κοινωνικού, πολιτικού και πολιτιστικού αποκλεισμού, και τη σημασία της ενίσχυσης της δύναμης και της επιρροής τους πάνω στην ίδια τους τη ζωή,

17. ΕΞΕΤΑΖΟΥΝ τα αποτελέσματα της έρευνας βάσει ερωτηματολογίου με θέμα την άτυπη εκπαίδευση, για την οποία η γαλλική Προεδρία, ανέλαβε την πρωτοβουλία στις 8 Δεκεμβρίου 2000 λαμβάνοντας υπόψη της τις συζητήσεις που άρχισε η πορτογαλική Προεδρία κατά τη διάρκεια του 2000,

18. ΘΕΩΡΟΥΝ ότι η προαγωγή της πρωτοβουλίας, του επιχειρηματικού πνεύματος και της δημιουργικότητας των νέων είναι ένας από τους στόχους της συνεργασίας σχετικά με τα θέματα της νεολαίας,

III

ΚΑΛΟΥΝ την Επιτροπή να δίνει έμφαση στη σημασία της πρωτοβουλίας, του επιχειρηματικού πνεύματος και της δημιουργικότητας των νέων στο πλαίσιο της ευρωπαϊκής συνεργασίας σχετικά με τα θέματα της νεολαίας και ειδικότερα:

i) κατά την εκπόνηση της κοινοτικής πολιτικής συνεργασίας στον τομέα της νεολαίας, να συνεργάζεται με τους ίδιους τους νέους και να υπολογίζει την πρωτοβουλία, το επιχειρηματικό πνεύμα και τη δημιουργικότητά τους ως κοινωνικό πόρο,

ii) να εξασφαλίζει ότι η διάσταση της νεολαίας θα λαμβάνεται υπόψη κατά τις κοινοτικές δραστηριότητες που αφορούν την πρωτοβουλία, το επιχειρηματικό πνεύμα και τη δημιουργικότητα,

iii) κατά την προσεχή αξιολόγηση του προγράμματος "Νεολαία", να εκθέσει μέχρι ποιο βαθμό η πρωτοβουλία, το επιχειρηματικό πνεύμα και η δημιουργικότητα των νέων προωθούνται στο πλαίσια του προγράμματος,

iv) να προβλέπει τη συμμετοχή νέων στην ανάπτυξη ευρωπαϊκής συνεργασίας στον τομέα της νεολαίας και στις πρωτοβουλίες άτυπης μάθησης,

v) να λάβει ιδιαιτέρως υπόψη την ίδια πρωτοβουλία των νέων, το επιχειρηματικό πνεύμα και τη δημιουργικότητά τους κατά το σχεδιασμό νέων στρατηγικών για τη διά βίου μάθηση.

IV

ΚΑΛΟΥΝ τα κράτη μέλη:

i) να ενθαρρύνουν και να προβάλλουν περισσότερο σε όλους τους τομείς το πνεύμα πρωτοβουλίας, το επιχειρηματικό πνεύμα και τη δημιουργικότητα των νέων,

ii) να βελτιώσουν την ενημέρωση των νέων όσον αφορά τις διαθέσιμες δυνατότητες και την υποστήριξη στο ξεκίνημα και την ανάπτυξη δραστηριοτήτων, συμπεριλαμβανομένων κοινωνικών, πολιτιστικών και επιχειρηματικών δραστηριοτήτων,

iii) να προωθούν τη συμμετοχή των μαθητών καθώς και την πρωτοβουλία και τη δημιουργικότητά τους, ως πολύτιμο δυναμικό για τη διδασκαλία και τις άλλες σχολικές δραστηριότητες, και να συμβάλουν ώστε το εκπαιδευτικό σύστημα να παροτρύνει την ενεργό συμμετοχή τους ως πολιτών,

iv) να προωθούν τη συμμετοχή των σπουδαστών στην τριτοβάθμια εκπαίδευση και την επαγγελματική κατάρτιση, χώρους στους οποίους η πρωτοβουλία, το επιχειρηματικό πνεύμα και η δημιουργικότητα των νέων αποτελούν δυναμικό όχι μόνο για την εκπαίδευση, αλλά και για την έρευνα καθώς και για τις άλλες δραστηριότητες που αποσκοπούν στην ανάπτυξη της γνώσης,

v) να σημειώσουν ειδικότερα την πρωτοβουλία των ίδιων των νέων, το επιχειρηματικό πνεύμα και τη δημιουργικότητά τους κατά το σχεδιασμό νέων στρατηγικών για τη διά βίου μάθηση και τις καινοτόμους μεθόδους διδασκαλίας και μάθησης,

vi) να ενσωματώνουν την πρωτοβουλία, το επιχειρηματικό πνεύμα και τη δημιουργικότητα των νέων σε επίπεδο εθνικών πρακτικών μέτρων πολιτικής της αγοράς εργασίας στον τομέα της νεολαίας,

vii) να αναπτύσσουν και να προωθούν την απόκτηση κοινών εμπειριών και τη διάδοση των καλύτερων πρακτικών, σεβόμενα την πρωτοβουλία τόσο των αγοριών όσο και των κοριτσιών, το επιχειρηματικό πνεύμα και τη δημιουργικότητά τους στα πλαίσια ομίλων και ενώσεων συμπεριλαμβανομένων των οργανώσεων νεολαίας.

V

ΚΑΛΟΥΝ την Επιτροπή και τα κράτη μέλη, στα πλαίσια των αρμοδιοτήτων τους:

i) να ενσωματώνουν και να προάγουν την πρωτοβουλία, το επιχειρηματικό πνεύμα και τη δημιουργικότητα των νέων στην καταπολέμηση του αποκλεισμού,

ii) να ενθαρρύνουν την πρωτοβουλία και τη δημιουργικότητα των νέων στην καταπολέμηση του ρατσισμού, της ξενοφοβίας και της μισαλλοδοξίας,

iii) να προωθούν την απόκτηση κοινής πείρας και τη διάδοση των καλύτερων πρακτικών σε σχέση με δραστηριότητες και έργα που αναπτύσσονται βάσει της πρωτοβουλίας, του επιχειρηματικού πνεύματος και της δημιουργικότητας των νέων,

iv) να ενθαρρύνουν την πρωτοβουλία, το επιχειρηματικό πνεύμα και τη δημιουργικότητα των νέων, ως βασική κινητήρια δύναμη στα πλαίσια μιας στρατηγικής για τη δημιουργία περισσότερων και καλύτερων θέσεων εργασίας στην Ευρώπη,

v) να λαμβάνουν υπόψη τους τις απόψεις των μαθητών και των σπουδαστών κατά την περαιτέρω εφαρμογή των κοινοτικών εκπαιδευτικών προγραμμάτων, ιδίως του "Σωκράτης" και του "Leonardo da Vinci", προκειμένου να αξιοποιείται η πρωτοβουλία και η δημιουργικότητα των νέων,

vi) να προωθούν την έρευνα και τις κοινές εμπειρίες με σκοπό να αυξηθεί η γνώση όσον αφορά την πρωτοβουλία, το επιχειρηματικό πνεύμα και τη δημιουργικότητα των νέων,

vii) να δίνουν έμφαση στη σημασία της άτυπης μάθησης ως μέσου έκφρασης και ανάπτυξης της πρωτοβουλίας, του επιχειρηματικού πνεύματος και της δημιουργικότητας των νέων, και να ενθαρρύνουν όσους ακολουθούν την άτυπη μάθηση να μοιράζονται την πείρα τους,

viii) να προωθούν την υφιστάμενη συνεργασία μεταξύ των κρατών μελών, της Επιτροπής και διεθνών οργανισμών, και ιδίως του Συμβουλίου της Ευρώπης, όσον αφορά την έρευνα, τη μεθοδολογία και τα μοντέλα αξιολόγησης της άτυπης μάθησης,

ix) να διευκρινίσουν μέχρι ποιο βαθμό και με ποιο τρόπο η πρωτοβουλία, το επιχειρηματικό πνεύμα και η δημιουργικότητα των νέων αξιοποιούνται ως δυναμικό σε σχέδια τα οποία διεξάγονται με την υποστήριξη των κοινοτικών διαρθρωτικών ταμείων,

x) να εκπαιδεύσουν τους νέους ως απαιτητικούς καταναλωτές, και να σημειώσουν ιδιαίτερα στα πλαίσια αυτά το σημαντικό τους ρόλο ως καταναλωτών και ως επαγγελματικώς ενεργών σε τομείς όπως η μουσική, ο κινηματογράφος και άλλοι δημιουργικοί βιομηχανικοί κλάδοι και να προάγουν το επιχειρηματικό πνεύμα, την πρωτοβουλία και τη δημιουργικότητά τους στους τομείς αυτούς.

(1) ΕΕ L 117 της 18.5.2000, σ. 1.

(2) ΕΕ C 374 της 28.12.2000, σ. 5.

(3) ΕΕ C 42 της 17.2.1999, σ. 1.

(4) ΕΕ C 175 της 21.6.1999, σ. 48.

(5) ΕΕ L 333 της 29.12.2000, σ. 84.

(6) ΕΕ L 22 της 24.1.2001, σ. 18.